Krajčí, Marek, minister zdravotníctva SR (2020-06-05):
... Tomášovi Lehotskému a s ním som sa spojil, takisto sa s tebou spojil, ale už si nebola ochotná, lebo si mala nejaké iné veci riešiť, tak si povedala, že necháme to na plénum. Len potom hovoriť, že spolu nekomunikujeme, tak nepovažujem to za fér. Chcem povedať, že čo momentálne teraz robíme, je, dámy a páni, my len ponechávame súčasnú legislatívu počas 
COVID-19 pandémie, hej, počas mimoriadnej situácie. Nerobíme tu žiadne harakiri, žiadne biznisy s farmafirmami a tak ďalej. Prosím vás pekne, nič také tu nerobíme, len ponechávame súčasnú situáciu. My, táto vláda a ja ako minister zdravotníctva nedovolím, aby pacientom stúpli neúnosne doplatky. A mňa nebude zaujímať to, že budeme tu argumentovať nejakými budúcimi dlhodobými úsporami, pokiaľ by pacient v tejto situácii zažil to, že príde do lekárne a bude tam mať na svoj liek viac 50-eurový doplatok. A, pani predsedníčka, veľmi dobre vieš, že pokiaľ by na tom lieku zostal a ten doplatok zaplatil, takže v tomto prípade by sa mu nevrátil, hej, aj keby to bol sociálny prípad. Takisto nedovolíme, aby vydieranie pacientov bolo nástrojom boja medzi farmaceutickými firmami, generickými či originálnymi. Toto je, toto presne k tomu sleduje, že ten pacient by sa stal rukojemníkom pre svoj veľmi vysoký doplatok, aby sme podporili vstup generických firiem na trh. Ja akceptujem tento spôsob, aký zvolila ešte predchádzajúca vládna koalícia, že to chceli takýmto spôsobom vyriešiť a chceli to hodiť na plecia tej budúcej vlády a dali si teda tú účinnosť od 1. 7., ale my to takto robiť nebudeme. My budeme hľadať iné spôsoby, aby mohli generiká vstupovať na náš trh, a máme pripravené niektoré riešenia tak, aby pacient nebol predmetom vydierania medzi farmaceutickými firmami. Čo chcem povedať, čo je vlastne ten fixný doplatok, úplne jednoducho. Ten fixný doplatok v princípe mal zabrániť tomu, aby v prípade, že by pacientovi vznikol na jeho liek viac ako 
50-eurový doplatok, aby farmafirma mohla tento doplatok kompenzovať. Teda aby mohla povedať, ja znížim cenu toho lieku o 50 eur a pacient tým pádom bude mať nulový doplatok. Toto je to, o čom sa teraz rozprávame. Takže keď schválite to, čo ja vám tu teraz predkladám, vy v postate poviete, bude to fungovať tak ako doteraz. Z verejného zdravotného poistenia neminieme ani jedno euro naviac. My iba dovolíme, aby farmafirma z toho tučného zisku, o ktorom tu bolo rozprávané, aby znížila doplatok pacienta na nulu alebo na koľko chce. Keď si povie, že 10 euro ten pacient zaplatí, tak mu to nezníži na nulu, lebo, samozrejme, farmafirmy takto uvažujú, tak bude mať pacient 10-eurový doplatok. Keď sa rozhodne, že pôjde na nulu, tak mu zníži na nulu. Toto chceme, aby teraz zostalo v platnosti. Nedovolíme tú páku preniesť na pacientov v pandémii COVID-19, prosím pekne, hej. Keby sme tu boli úplne v normálnom mierovom čase v zdravotníctve, môžme uvažovať teda, že ideme veľmi pekne prosiť pacientov, pripravte sa na to, prosím vás, zmeňte si vaše liečby, lebo urobíme takéto harakiri, na ktoré keď nebudete pripravení vy a vaši lekári, tak dôjdete do lekárne a necháte tam možno 200 euro. Štyri takéto lieky úplne v pohode, 200 euro zaplatí ten pacient. Toto mi, skrátka, nedovolíme. Či sa tu bude niekto stavať na zadné, neviem, čokoľvek bude robiť, aj keď to bude z našej koalície, pokiaľ ja som minister zdravotníctva, ja to nedovolím. A ja poprosím aj toto ctené plénum, aby sme takýmto spôsobom k tomuto pristupovali. Tie argumenty o tom, že chceme zvýšiť to, aby generiká vstupovali viac na náš trh a aby konkurovali originálom, berem, ale nie takýmto spôsobom, prosím pekne. Je to zákon predchádzajúcej vládnej garnitúry, ktorá by si nikdy takýto zákon nedovolila prijať, pokiaľ by oni vládli. Hodili nám to sem a ja to v pandémii nedovolím, aby to prešlo. A tie dôvody sú úplne jednoznačné. Teraz je pandémia, ambulancie potrebujú riešiť úplne iné prípady, ako meniť pacientom lieky. Skrátka, nebudem to ja takto dávať a ja si za týmto stojím. Áno, navrhujem zníženie toho doplatku pacienta z 50 na 30 euro. Ako myslím si, že počas pandémie to kľudne môžme urobiť a argument je jednoduchý, totiž tento fix..., táto, tento limit, že odkedy tá farmafirma môže tomu pacientovi ten doplatok skompenzovať, je stanovený na priemernú mesačnú mzdu v národnom hospodárstve. Tá rastie oveľa rýchlejšie, ako rastú príjmy sociálne slabých obyvateľov tejto krajiny. Päť percent sa menilo, odkedy tento zákon je v platnosti. Myslím si, že pre 50 euro, alebo teda keby sme povedali, že doplatok 45 euro, aby som tak jednoduchšie povedal, je pre mnohých, áno, sociálne odkázanejších ľudí, ktorí chcú zostať na svojej liečbe, veľmi vysoký. A z tohto dôvodu sme povedali, že dáme to na 30 euro. Čo znova spôsobíme? My spôsobíme to, že ľudia budú platiť menej za lieky, hej, lebo tá farmafirma, keď bude mať doplatok na svojom lieku 31 euro, ona sa môže rozhodnúť, či sa rozhodne, že ten doplatok zníži, aby pacient ho nemusel platiť z vlastného vrecka. Opäť, my teraz neriešime, čo platí verejné zdravotné poistenie. My teraz absolútne neriešime, čo platí poisťovňa. Totiž, lebo poisťovňa zaplatí presne tú istú cenu za originál ako za generikum. To znamená to, že či vy ste nastavení na originálnom lieku, alebo na generiku, poisťovňa platí presne tú istú sumu. Rozdiel je len v doplatku. To znamená to, čo ja tu hovorím, že dovoľme, aby firma zo svojho zisku mohla znížiť ten doplatok pacientovi, aby pacient nemusel mať doplatok za liek. My tu sa nerozprávame absolútne ani o jednom eure, ktoré zobereme poisťovniam. My sa tu rozprávame o tom, že v tejto situácii, keď mnohým ľuďom možno klesli aj príjmy kvôli pandémii, pretože stratili zamestnanie a tak ďalej, však vieme, aký to má dopad na hospodárstvo, ešte ľuďom uľahčíme, že budú mať menšie doplatky za lieky. Áno, tento návrh zákona, pokiaľ schválite v pandémii, tak ako sa schvaľujú iné balíčky pomoci, sociálne a tak ďalej, spôsobí to, že ľudia budú platiť za lieky menej v lekárni, prosím pekne. A nebude to stáť z verejného zdravotného poistenia ani jedno jediné euro. Vás veľmi pekne poprosím o podporu tohto zákona. Ďakujem. (Potlesk.)